Oudtshoorn-man met Covid-19 in hospitaal vorder goed | Netwerk24
Deur Jackie Kruger 07 April 2020 12:40
Hulle is baie dankbaar vir sy ongelooflike vordering en weet dat baie mense hom in hul gebede opdra, sê Riana Terblanche van die Oudtshoorn-distrik.
Kobus Terblanche. Foto: Facebook
Haar man, Kobus Terblanche (63), is verlede Dinsdag met die gevreesde koronavirussiekte Covid-19 opgeneem in die waakeenheid van die Mediclinic George, waar hy aan ’n ventilator gekoppel was.
Volgens sy vrou het hulle geen benul waar hy die virus opgedoen het nie. Hy is verlede week dokter toe nadat hy begin sleg voel het.
“Dit gaan baie goed met hom,” sê sy. “Hy is van die ventilator af en ons kon al met hom gesels. Ons wil almal bedank wat vir hom in hierdie tyd bid.”
Volgens haar is almal wat regstreeks in kontak met haar man was, steeds gesond en in isolasie.
Terblanche is een van twee mense in Oudtshoorn by wie die siekte gediagnoseer is.
Na verneem word, is die ander persoon ’n vrou, wat tans in self-isolasie is. Terblanche was aanvanklik in die Mediclinic Klein Karoo opgeneem, waarna hy na George oorgeplaas is.
* Die Wes-Kaapse premier, Alan Winde, het Maandag in ’n verklaring gesê dat daar 53 bevestigde gevalle van Covid-19 in die Tuinroete is. Dit sluit vyf gevalle in Bitou (Plettenbergbaai), 12 in Knysna, 13 in George, twee in Oudtshoorn, 16 in Mosselbaai en vyf in Hessequa (wat dorpe soos Riversdal en Heidelberg insluit) in.
Daar was Maandag altesame 475 gevalle in die Wes-Kaap. Massatoetsing het Dinsdag in verskeie gebiede in die provinsie voortgegaan.
Meer oor: Oudtshoorn | Koronavirus | Covid-19-Virus
Hofbevel dwing 2 dokters om in kwarantyn te gaan
Man van Mitchells Plain met Covid-19 sê mense moet luister